ที่ 16 / 27 พฤษภาคม 2567

**สลากออมสินพีคสุด ลุยแจกต่อเพิ่มทองคำแท่งหนัก 10 กิโลกรัม**

**เปิดรับฝากตั้งแต่วันนี้ – 15 ก.ค. 67 จับรางวัลผู้โชคดี 16 ก.ค. 67**

**นายวิทัย รัตนากร ผู้อำนวยการธนาคารออมสิน** เปิดเผยว่า จากเสียงตอบรับล้นหลามแคมเปญสลากออมสินพิเศษ 1 ปี เงินรางวัลที่ 1 มูลค่าสูงเป็นประวัติศาสตร์ถึง 111 ล้านบาท ในโอกาสเฉลิมฉลองครบรอบ 111 ปี เพื่อเป็นการส่งเสริมการออม และกระตุ้นให้ประชาชนมีการออมเงินต่อเนื่องด้วยผลตอบแทนที่เหมาะสม ธนาคารออมสิน ได้ออกแคมเปญใหม่ต่อทันทีกับสลากออมสินพิเศษ 1 ปี ทั้งแบบใบสลาก และสลากดิจิทัล ลุ้นรางวัลพิเศษทองคำแท่งหนัก 10 กิโลกรัม มูลค่าประมาณ 26.5 ล้านบาท อีกจำนวน 1 รางวัล เพื่อกระตุ้นการออมและสามารถลุ้นรางวัลพิเศษได้อีกด้วย

สลากออมสินพิเศษ 1 ปี แคมเปญลุ้นรางวัลพิเศษทองคำแท่งหนัก 10 กิโลกรัม สามารถฝากได้ตั้งแต่ 100 บาท (หน่วยละ 100 บาท) ไม่จำกัดวงเงินรับฝากสูงสุด เปิดรับฝากตั้งแต่วันที่ 18 พฤษภาคม – 15 กรกฎาคม 2567 ซึ่งเมื่อฝากครบกำหนด 1 ปี จะได้รับเงินต้นพร้อมดอกเบี้ยหน่วยละ 0.35 บาท และยังมีสิทธิ์ลุ้นรางวัลที่ 1 มูลค่า 10 ล้านบาท และรางวัลอื่นๆ ได้ทุกวันที่ 16 ของทุกเดือน รวม 12 ครั้ง ผู้สนใจสามารถฝากสลากออมสินได้ที่ธนาคารออมสินทุกสาขาทั่วประเทศ และแอป MyMo โดยมีกำหนดออกรางวัลพิเศษทองคำแท่งหนัก 10 กิโลกรัม ในวันที่ 16 กรกฎาคม 2567

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*